Varnostna razdalja

  


Najmanjša razdalja med vozili je opredeljena dvojno. Nasploh velja določilo o razdalji, prevoženi v dveh sekundah, v določenih razmerah pa zadostuje tista razdalja, ki jo prevozimo v eni sekundi. Ker nam zakon preti z globo tridesetih tisočakov, se postavlja vprašanje, kako naj vozniki pri različnih hitrostih ocenjujejo razdaljo do vozila pred sabo.
    

Razdalja prevožena v času dveh sekund


Policisti ta hip še niso opremljeni z merilnimi napravami, ki bi dokazovale kršitev določila o varnostni razdalji. Ostaja pa dokazovanje po starem, se pravi z zveriženimi odbijači, kriv pa je vedno tisti od zadaj. Prilagajanje zakonu s strani voznikov se lahko prikaže računsko. Pri hitrosti 100 km/h v eni sekundi prevozimo 27,78 m (100 km na uro, se pravi 100.000 m na uro delimo s 3600 sekundami in dobimo 27,78 m). Za natančen izračun moramo torej hitrost deliti s 3,6, za približen izračun pa zadostuje deljenje s 4. Sekunda pri 80 km/h pomeni natančno 22,22 m oziroma približno 20 m, 2 sekundi pa dvakrat toliko. Da bo zakonu približno zadoščeno, moramo torej hitrost s katero vozimo deliti z 2, dobljeno razdaljo pa skušajmo umestiti med svoje vozilo in tisto pred nami.
  

Računsko enostavno, praktično težje


Tabela s približnimi in natančnimi razdaljami pokaže, da razlika narašča s hitrostjo. Pri hitrosti 120 km/h znaša že skoraj 7 metrov. Vseeno menimo, da je približno izračunavanje povsem na mestu, saj med nami ni voznikov z laserskimi očmi, ki bi na avtocesti lahko ločili ali se za nekom vozijo na razdalji 60 ali 67 metrov.
  
	hitrost
	1 s - natan.
	1 s - pribl.
	2 s - natan.
	2 s - pribl.

	30 km/h
	8,33 m
	8 m
	16,67 m
	15 m

	40 km/h
	11,11 m
	10 m
	22,22 m
	20 m

	50 km/h
	13,89 m
	13 m
	27,78 m
	25 m

	60 km/h
	16,67 m
	15 m
	33,33 m
	30 m

	70 km/h
	19,44 m
	18 m
	38,89 m
	35 m

	80 km/h
	22,22 m
	20 m
	44,44 m
	40 m

	90 km/h
	25,00 m
	23 m
	50,00 m
	45 m

	100 km/h
	27,78 m
	25 m
	55,56 m
	50 m

	110 km/h
	30,56 m
	28 m
	61,11 m
	55 m

	120 km/h
	33,33 m
	30 m
	66,66 m
	60 m

	130 km/h
	36,11 m
	33 m
	72,22 m
	65 m


Kdaj velja ena sekunda?


Gre za situacijo ob dobrih prometnih razmerah, kadar se oblikuje kolona, ki vozi z zmanjšano hitrostjo. Ker v zakonu ni opredeljeno, kaj je kolona, ki vozi z zmanjšano hitrostjo, je verjetno, da se bomo vozniki nabijali na razdaljo ene sekunde tudi takrat, kadar bomo zmanjšali hitrost na primer iz 130 na 100. Namen zakonodajalca pa vseeno ostaja jasen. Upoštevati moramo varnostno razdaljo, ta pa znaša toliko metrov, kot jih prevozimo v času dveh sekund. Da bo manj zverižene pločevine na naših cestah.
  

Ko zima trka na vrata, opozarja tudi voznike, da bo potrebno voziti še bolj previdno, predvsem pa z večjo varnostno razdaljo. Če velja v dobrih voznih pogojih pravilo dveh sekund, je to na mokri ali celo zasneženi cesti bistveno premalo. 

Varnostno razdaljo s sekundno metodo ugotavljamo tako, da si ob robu ceste izberemo dobro viden predmet, na primer prometni znak in nato štejemo koliko časa mine od trenutka, ko mimo tega predmeta zapelje zadnji del vozila pred nami, do tedaj, ko pripeljemo mi. 

Pri vožnji na mokrem vozišču mora biti varnostna razdalja najmanj tri sekunde, na zasneženem ali zelo spolzkem cestišču pa moramo imeti štiri do pet sekundno varnostno razdaljo. Seveda moramo v takih pogojih zmanjšati tudi hitrost vožnje. V teh, za vozilo in voznika izjemno zahtevnih pogojih vožnje so pomembni prav vsi elementi varnosti, zbran in trezen voznik, ter tehnično brezhibno vozilo. Na mokri ali zasneženi cesti, je že najmanjša težava z zavorami, pnevmatikami in ne nazadnje s sistemom za gretje in zračenje lahko usodna. 

Vedno tudi preverite ali vam gumice brisalcev dobro čistijo vetrobransko stekla, kakšno tekočino imate v posodi za čiščenje stekel in ali imate v vozilu orodje za čiščenje stekel. Prvi led in sneg na avtomobilskih steklih privabi na plano vse preveč "tankistov", ki se trudijo voziti tako, da si pred nosom izpraskajo drobno lino in med vožnjo čakajo, da bo gretje opravilo svoje. Za tiste, ki so pozabili, morda ni odveč podatek, da je za takšno vožnjo zagrožena tudi denarna kazen, in ne nazadnje tudi takrat, ko z vozila med vožnjo veselo stresamo sneg.

Megla: počasi in z dovolj varnostne razdalje!

Megla je zelo pogost spremljevalec jeseni, a tudi pogost vzrok nesreč z naletom. V kombinaciji s preveliko hitrostjo in premajhno varnostno razdaljo je prav slaba vidljivost najpogostejši vzrok za avtocestna verižna trčenja, v katerih lahko sodeluje tudi zelo veliko avtomobilov, imajo pa lahko zelo hude posledice. 

Prvo pravilo pri zmanjšani vidljivosti je seveda prilagoditev hitrosti vidljivosti na cesti. Če recimo vidite le 50 metrov daleč, ne smete voziti hitreje od 50 km/h na uro - to je meja, pri kateri se še lahko varno ustavite, če naletite na oviro ali nezgodo pred vami. Če je vidljivost še slabša, je treba še upočasniti - tudi na 30 km/h, če je treba. Pri boljši vidljivosti lahko vozite hitreje, a velja upoštevati ta merila: če vidimo 100 metrov daleč, vozimo z največ 80 km/h, če vidimo 150 metrov daleč, vozimo z največ 100 km/h. 

Pomemben element varne vožnje je tudi varnostna razdalja. Splošno pravilo je, da naj bo varnostna razdalja enaka vidljivosti; če vidimo le 100 m daleč, naj bo varnostna razdalja do avtomobila spredaj toliko, da še vidimo njegove luči. Če se "prilepimo" na zadnji del avtomobila pred nami, nimamo praktično nobene možnosti, da varno ustavimo, ko se avto pred nami zaplete v nezgodo. Takšno "lenarjenje" je smrtno nevarno!

Pri vožnji po megli je treba seveda prižgati zadnjo meglenko (ali meglenki), a le, če je res megla - ko je vidljivost slabša od 50 metrov. Na odsekih brez megle zadnjo meglenko spet ugasnemo, saj ta slepi voznika za nami. Meglenki spredaj - pri tistih avtomobilih, ki jih imamo - so namenjene nam, da torej bolje vidimo naprej. To velja seveda le ponoči oziroma v mraku in pri gosti megli (vidljivost manj kot 50 metrov) - prižgani meglenki podnevi ali celo pri dobri vidljivosti pa veljata za prekršek (kazen je 10.000 tolarjev). 

Ker je videti in biti viden jeseni tako pomembno, velja preveriti vse luči na avtu in jih občasno tudi očistiti. Temeljito je treba od znotraj očistiti tudi vetrobransko steklo - če je to preveč umazano, nas bodo luči nasproti vozečih avtomobilov slepile. 

Še nasvet sovozniku: vožnja po megli od voznika zahteva polno koncentracijo, zato ga ne motite. 

	Reakcijski čas je čas od opaženja ovire do reagiranja. Pri povprečnem vozniku je ta čas 1 sekunda.
Reakcijska pot je pot, ki jo vozilo prevozi od trenutka, ko voznik zazna oviro pred vozilom, do trenutka, ko začne zavirati, torej pot, ki jo prevozi v reakcijskem času. Če predvidevamo, da vozilo pred nami zavira z enakim pojemkom kot naše vozilo, je minimalna varnostna razdalja enaka reakcijski poti
Zavorna pot je pot, ki jo vozilo prevozi od začetka zaviranja do popolne ustavitve.
Pot ustavljanja je pot, ki jo sestavljata reakcijska in zavorna pot.

	Približno reakcijsko pot v metrih dobimo, če hitrost v kilometrih na uro množimo z 0,3.

	Ker je pri večjih hitrostih težko določati razdaljo v metrih, je bolj primerno govoriti o sekundni varnostni razdalji. Sekundna varnostna razdalja je razdalja, ki jo vozilo prevozi v eni sekundi. Najlažje jo določimo, če si ob vozilu za katerim vozimo zapomnimo nek objekt (znak, ograjo, drevo,....) in začnemo šteti sekunde (enaindvajset, dvaindvajset....). Če smo začeli s triindvajset, ko smo pripeljali do objekta, imamo dvosekundno varnostno razdaljo. Minimalna varnostna razdalja je razdalja ene sekunde.

Pot ustavljanja

	Zavorna pot je odvisna od veliko dejavnikov, vendar za oceno zadostuje naslednja enačba pri kateri smo upoštevali drsno trenje: 

pri čemer je:
s - zavorna pot
v - hitrost v metrih na sekundo
g - gravitacijski pospešek
µ - koeficient trenja

	Koeficienti trenja med pnevmatiko in asfaltom so odvisni od kvalitete pnevmatike, od kvalitete asfalta in od vremenskih okoliščin. Povprečni koeficienti trenja med pnevmatiko in asfaltom so:
0,7 za suh asfalt
0,4 za moker asfalt
0,1 za poledenel asfalt

	Zavorna pot narašča s kvadratom hitrosti. Pot ustavljanja je vsota reakcijske in zavorne poti, zato tudi zavorna pot narašča s kvadratom hitrosti.


